Knud Erik Hansen (SF), 2000-05-18:
Da det sidste forår blev sandsynliggjort, at der eksisterer et omfattende aflytningssystem,
rejste der sig en naturlig storm mod regeringen med det helt naturlige spørgsmål, om Danmark var med i sådan en aflytning.
Det er næsten blevet som en besværgelse.
Jeg skal ikke her rejse debatten om Echelons eksistens.
Det vil nok igen få regeringen til at flygte over i en krog
og slå syv kors for sig, og så kommer vi ikke længere.
Men der har været så mange uafhængige tegn på eksistensen, at vi ikke behøver at diskutere den mere.
Det er indiskutabelt, at det er teknisk muligt at lave en massiv overvågning af elektronisk kommunikation, og at der er lande, der investerer i det udstyr, der kan gøre det, og at den elektroniske kommunikation aflyttes. Det er også indiskutabelt, at den aflytning, der foretages, også retter sig mod kanaler, der bruges til civil elektronisk kommunikation.
Hvor meget af den tappede civile kommunikation der så udnyttes, er et åbent spørgsmål.
Men den kan udnyttes, og der bliver aflyttet.
Ethvert land vil selvfølgelig holde det for sig selv.
Der er også tegn på, at der er planer om aflytning om ngo'er, og også, at det er sket. Jeg synes, at disse mange tegn - og når jeg siger tegn, er det en forsigtig måde at udtrykke sig på - vi har set,
faktisk er så stærke, at der ikke kan være nogen tvivl om, at dette sker.
Og det sætter så en ny dagsorden for os som borgere også for det internationale samfund.
Vi oplever, som jeg sagde i starten, at den verden, der i årtier har haft en selvforståelse som værende den frie verden, hvor hvert enkelt menneske har ret til at kommunikere frit uden at andre lytter, ser ud til at opbygge et overvågningssystem, som næsten kun totalitære stater kunne tænke sig at gøre, og vi oplever også den verden, der håndhæver det frie ord, faktisk se tavst til, se tavst på, at der findes sådanne systemer, der faktisk kan true os på det, vi sætter højt, netop friheden både til tanke og tale. Echelon, eller hvad det nu skal kaldes, er så ikke kun et spørgsmål om teknik.
Det er heller ikke et spørgsmål om skæg og briller.
Og når sagen rejses her, er det, fordi den sætter en dagsorden for os som samfund, som vi skal tage stilling til, vi kan ikke vige uden om den.
Og det er derfor, vi har rejst forespørgslen.
Vi synes, det er vigtigt, at Folketinget tager stilling til, hvordan Danmark skal handle for at sikre en fri kommunikation.
Vi mener i SF, at det er vigtigt, at Danmark handler på to måder.
Vi skal gøre, hvad vi kan for at sikre, at borgerne kan kommunikere uden aflytning.
Og her er det ikke nok, at man bare siger fri kryptering.
Der er også brug for, at det offentlige går foran og er med til at fremme, at kryptering reelt også kan anvendes.
Problemet er ikke kun, om vi har lov.
Vi kan kun bruge det her reelt, hvis det bliver vidt udbredt, og da det ikke ser ud til i øjeblikket, at der er kræfter, der vil byde ind og sikre, at det bliver udbredt, jamen så er der brug for, at det offentlige går ind og er primus motor i udbredelsen af krypteringsværktøjer, som kan sikre en fri kommunikation, krypteringsværktøjer, som bygger på åben kildekode, også det, vi normalt kalder open source, så vi også kan være sikre på, at der ikke er bagdøre i det. Men der er også brug for, at vi får sat en international dagsorden med opmærksomhed på elektronisk aflytning af civil kommunikation og med en klar afstand til, at det sker.
Her mener vi, at EU kan være et godt forum, og det er SF's ønske, at Danmark ikke kun ser passivt til, som vi fik at vide i svaret her, og vil afvente andre, men at Danmark bliver en aktiv medspiller og aktivt går ind i den her debat og rejser den dagsorden ikke alene i EU, men også i internationale fora.
På den baggrund vil vi henstille til Folketinget at vedtage følgende:
Forslag til vedtagelse »Folketinget opfordrer regeringen til - aktivt at arbejde for, at borgere ikke kun lovligt, men også i praksis kan anvende stærk kryptering, - aktivt at arbejde for, at der i EU-regi gennemføres en undersøgelse af, om og hvordan borgere i EU-landene bliver udsat for aflytning af civil elektronisk kommunikation, - på europæisk plan og/eller andet internationalt plan at tage initiativ til drøftelse af, hvorledes man skal beskytte borgere mod lande, organisationer og andre, der krænker brevhemmeligheden ved aflytning af civil elektronisk kommunikation.«